Stuur onwettige immigrante eenvoudig terug, sê Trump | Netwerk24
Stuur onwettige immigrante eenvoudig terug, sê Trump
24 Junie 2018 21:30
Mense wat Amerika onwettig binnekom, moet teruggestuur word na hul plek van herkoms sonder om verhoor te word, het pres. Donald Trump gister gesê.
Trump het verlede week, te midde van ’n openbare herrie en druk uit sy Republikeinse Party, teruggekrabbel op sy beleid om ouers en kinders wat die grens na Amerika onwettig oorsteek van mekaar te skei. Ouers en kinders word geskei sodat die ouers aangehou en vervolg kan word, ’n proses wat gewoonlik maande in beslag neem.
Sedert Trump tot dié stap oorgegaan het, het hy sy kritiek op Amerikaanse immigrasiewetgewing op Twitter en in toesprake verskerp.
Hy het onder meer na onwettige immigrante verwys as mense wat in Amerika wil “inbreek”.
“Ons kan nie hierdie mense toelaat om ons land in te dring nie. Ons moet, sodra iemand die land inkom, sonder regters en hofsake hulle terugneem na waar hulle vandaan kom. Ons stelsel maak ’n bespotting van doeltreffende immigrasiebeleid en orde en reg.
“Die meeste kinders kom sonder hul ouers,” het die president Sondag op Twitter gesê.
“Ek kan nie aanvaar dat mense probeer om by ons land in te breek nie. Sterk grense. Geen misdaad!”.
Die Amerikaanse immigrasiewetgewing maak voorsiening vir sekere regte indien immigrante deur die immigrasie- en doene-owerhede in hegtenis geneem word. In die meeste gevalle word die immigrante toegelaat om voor ’n immigrasie-regter te verskyn voordat hulle gedeporteer word. - Reuters
Meer oor: Donald Trump | Amerika | Immigrante
Trump wil immigrasiewet terughou tot ná verkiesing
Trump se 4-jarige kleindogter op Twitter gedreig